**GENERALFORSAMLING I KULTURHUSET VIG BIO 5. SEPTEMBER 2021**

Velkommen til jer alle – det er så dejligt at vi igen må mødes indendørs i større flok.

Allerførst vil jeg selvfølgelig nævne den store sorg, vi alle stadig føler med tabet af vores mangeårige særdeles aktive og afholdte ven Hans Fjeldsø. Hans er højt savnet både menneskeligt og arbejdsmæssigt i vores kulturhus. Men vi må være taknemmelig for de mange årtier, vi har haft glæde af Hans’ store og uerstattelige engagement og næsten daglige tilstedeværelse i Vig Bio.

Lad os holde et minuts stilhed og mindes med stor taknemmelighed Hans Fjeldsø.

Æret være hans minde!

Herefter går vi over til Generalforsamlingens pkt. 1 valg af dirigent og stemmetællere!

**Formandsberetningen for året 2020** er selvfølgelig præget af Covid-19 pandemien, som vi nu tror og håber på er overstået, selvom mange lande i verden stadig lever med stor smitte og restriktioner. Og som vi heller ikke helt må glemme i vores lille sikre og trygge Danmark – eller som de siger mest i det jyske ”ikke være kålhøgen”.

Vores biograf blev som alle andre biografer i Danmark lukket ned med kort varsel den 13. marts 2020 og især Mie måtte bruge mange timer på at tilbageføre og refundere købte billetter og udstede gavekort til ”ukendte” købere dvs. dem der har købt direkte i biografen og som så ikke er registreret med navn. Det var en underlig og uvirkelig tid, der herefter fulgte – og alle gik mere eller mindre i isolation og kulturhuset lukket og slukket.

Men Pinselørdag 30. maj kunne vi genåbne Vig Bio dog med mange restriktioner for både vores gæster og trofaste passere.

Der blev udfærdiget en del vejledninger til vore passere og gæster, plakater hængt op, skærme foran kioskkassen monteret, sprit i store mængder bestilt og efter kort tid med nervepirrende ventetid, da lageret overalt var tømt. Men ved fælles hjælp og forståelse løste vi alle udfordringer, så der ikke blev konstateret et eneste smittetilfælde i Kulturhuset.

En forsinket generalforsamling blev gennemført den 13. juni 2020, hvor vores mangeårige formand Jane Lykke takkede af efter 28 års aktivt og engageret virke for Kulturhuset Vig Bio og fik overrakt livsvarigt frikort til biografen.

Kort før jul blev Danmark igen lukket ned og julen 2020 blev i filmens verden en meget trist tid.

Naivt troede vi, at vi kunne genåbne efter nytår, men der fulgte en uendelig lang periode med sort lærred og en ensom biograf – dog med lidt liv i cafékøkkenet da vores forpagter Frederik hurtigt sadlede om til en populær take-away forretning.

Nedlukningstiden blev dog brugt til bl.a. at give vores marmorgulv en god omgang polering, der blev malet og repareret rundt omkring og cafébordene blev slebet ned og olieret mm.

Men 6. maj i år lysnede det med myndighedernes tilladelse til at genåbne biograferne - selvfølgelig med afstandskrav, negativ test og coronapas og afspritning. Til trods for alle disse restriktioner og store udfordringer pga filmudlejernes kortfristede tilbud og ligeså mange kortfristede ændringer af bookede film, lykkedes det for os i Vig Bio med succes at vise mange af især de nye danske film. Selvfølgelig takket været de mange frivillige passere, som vendte tilbage og også tog ekstra vagter.

Og med små lettelser oprandt så dagen den 1. august, hvor afstandskrav, coronapas eller negativ test … blev fjernet. Og den 14. august blev biograferne ”sat fri” og vi kunne igen vende tilbage til normale tider. Dog spritter vi stadig af, bruger handsker i kiosken og passer på hinanden, så vi fortsat kan føle os trygge ved at gå i biografen.

Vi hører om museer, koncerter, teatre, Tivoli, Bakken m.fl. som stadig lider under manglende publikum. Men i Vig Bio klager vi ikke - Vores trofaste publikum møder talstærkt op og vi har fået over 100 nye medlemmer under nedlukningen, så vi i dag kan tælle 301 registrerede medlemmer, hvoraf 92 er frivillige passere samt 3 ungarbejdere, som vi har besluttet at ansætte til ungeløn – det gør vi både for at bruge dem som ambassadører og animere de unge til at gå i biografen og samtidig støtte dem med bijob. Så alt i alt har vi mærket en koloenorm støtte til hele Odsherreds fyrtårn, Vig Bio. Så tak til alle jer gamle og nye medlemmer!

Alle vore medlemmer får løbende tilbud på rabat til specielle filmvisninger og vi holder et par gange om året også et passerarrangement med lidt til hals og gane, hvor vi så viser en ”hemmelig film”.

Og den sidste dag i måneden modtager I forhåbentligt alle et Nyhedsbrev pr. mail – Forslag til input er altid velkommen til mig!

**Foreningens virksomhed**

Som der står i foreningens Vedtægter er det Kulturhuset Vig Bios formål at benytte lokalerne til visning af film og udlejning til kulturelle arrangementer.

Hertil har bestyrelsen oprettet 10 arbejdsgrupper, som arbejder selvstændigt med deres ansvarsområder men ofte på tværs af hinanden, da de selvfølgelig på flere fronter overlapper.

I september sidste år holdt vi eksternt den første store dialogkonference i biografens historie, hvor samtlige arbejdsgrupper brugte en søndag til at gennemgå deres arbejdsområder med udfordringer, kritik, forslag og ivrige diskussioner. Det gav større forståelse for og et vigtig kendskab til hinandens arbejdsområder.

Jeg nævnte før Kulturhuset Vig Bios vedtægter og som nævnt i indkaldelsen har bestyrelsen gennemgået disse og lavet forslag til nogle nye forenklede vedtægter også med et mere nutidigt sprog. Ole Skaarup vil senere kort gennemgå disse, som også ligger på hjemmesiden under Info.

Hovedmålet som kulturhus er at vise film med høj kvalitet på teknik og på selve oplevelsen. Vi har under nedlukningen blandt andet investeret i en ny projektor og nyt ventilationssystem, så vi ikke risikerede at stå med ældre udstyr og manglende reservedele. Det tog som ofte længere tid end planlagt, så noget godt fik vi da ud af at være lukket ned! Nogle af jer har nok oplevet, at vores nye projektor drillede et par gange. Jeg er ikke tekniker, men som jeg har forstået det, så var det et lille samarbejdsproblem med vores flotte salstæppe, som sendte en lille bitte impuls med stor konsekvens! Tak for jeres tålmodighed og tak især til vores filmteknikere, som fandt frem til synderen.

Vores filmgruppe arbejder kreativt og fleksibelt på at tilgodese alle aldre og smagsløg med den ene sal, som vi pt har til rådighed. Vi vurderer løbende filmenes publikumstal og sætter ofte film på fra den ene til den anden dag, hvis vi mærker stor interesse. Men vi er også forpligtiget til at vise såkaldte smalle og dokumentarfilm, som ikke ofte fylder salen, men som er en vigtig del i vores virke.

Vi har også fået et trofast publikum til vores opera transmissioner fra The Metropolitan Opera i New York og får første live forestilling i november i år. Vi valgte sidste år at starte en søndag kl. 10.30 hvilket så giver mulighed for at nyde Frederiks alsidige operaplatte efter hver forestilling.

Udover de daglige filmvisninger huser Kulturhuset mange forskellige aktiviteter som

**BabyBio** hvor småbørnsforældre kan sidde med deres mindste i afdæmpet lys og lyd – det er dog ikke forbudt at sidde med uden baby hvis man har forståelse for lidt småpludren og pauser.

**Børnebiffen på Tur** med efterårs- og forårsforestillinger, hvor Odsherreds 3-5årige borgere ser 6 små kortfilm, hvor der er svagt lys i salen og ind imellem døren på klem. Det er livgivende at opleve de små rollingers forventningsfulde og vågne ansigter. Børnebiffen er et samarbejde mellem Det Danske Filminstitut, Vig Bio og Odsherred Kommune.

**MSIB** – Med Skolen i Biografen har vi kørt igennem en årrække. Skolebørnene tilbydes rigtige film, som er udvalgt specielt til skolebørn og unge, hvor Det Danske Filminstitut udarbejder undervisningsmateriale til brug for lærerne.

**SeniorBio** hvor medlemmerne hvert år vælger fire forårs og fire efterårs film, som sættes op på samme dato hver måned. Her kan man vælge film med kaffe og brød i caféen eller kun film.

Så har vi Onsdagsfilm - Artfilm - Odsherreds Børnefilmklub - Kirkebio - Ønskefilm - Tamilfilm - Dokumentarfilm - Børne- og voksenfødselsdage -Tøse- og drengerøvsaftener. -Udlejning til generalforsamlinger, økonomimøder og foredrag. Vi har et tæt samarbejde med Kulturforvaltningen og Odsherreds øvrige kulturinstitutioner, friskoler og højskoler ligesom LOF lejer sig ind om formiddagene i biografen med en række spændende foredrag.

Og vi elsker Livsnyderarrangementer, som i samarbejde med Caféen giver vores gæster filmisk og kulinarisk oplevelse til rimelige priser. Dem skal vi ha’ nogle flere af – hører jeg tit!

I 2020 havde vi 649 forestillinger mod 964 i 2019. 22.670 gæster mod 34.822 gæster i 2019. Og knap 1,8 mio i omsætning. Hertil kommer de lukkede forestillinger og andre arrangementer, som trak omkring 5.000 gæster mere til biografen. Vi kom ud med et lille overskud på 120.000 inkl. lidt kompensation fra det offentlige! Ret fint i lyset af Corona situationen.

Vores bogholder Helle Skibshøj vil nøje gennemgå regnskabet om et øjeblik.

**Kiosken**

Vores kiosk er velbesøgt og Kioskgruppen har forstået at købe relevante varer ind. Men i Corona-perioden måtte vi desværre afskrive et stort lager pga udløbsdatoer. Vi investerede i et ekstra speciallavet varmeskab til popcorn/bacon chips og fik også sat sodavandsaftapning på den anden side af glasvæggen, hvilket under Corona-restriktionerne hjalp i betjeningen. Den ekstra betjeningskasse gør, at vi pt udelukkende betjener vores gæster fra kioskskranken og jeg tror, den procedure er kommet for at blive – i hvert fald indtil vi forhåbentlig får en sal2.

**Caféen**

Det er vist ikke nogen hemmelighed, at vi alle elsker caféforpagter Frederiks mad, som bærer præg af opfindsomhed, professionalisme og hvad vi i biografregi især nyder hans enorme fleksibilitet og velvillighed overfor nye tanker, overfor vore gæster og overfor vores passere. Der er rift om ud-af-huset mad, så der er altid gang i cafékøkkenet. Vi håber selvfølgelig at dette samarbejde varer længe til stor glæde for alle der har sin gang i kulturhuset.

**Fremtiden**

Fremtiden for Kulturhuset Vig Bio er lys, selvom vores planer om en sal 2 har stået på pause det seneste år.

Vi har tidligere præsenteret byggeudvalgets plan om en omfangsrig udvidelse af kulturhuset. Vi må dog indrømme at tiderne for en sådan finansiering ikke har været så gunstige og derfor er vi i øjeblikket i dialog til anden side på et mindre projekt med en sal 2 langs med den nuværende sal og med langsiden ud mod den store nye parkeringsplads, hvor vi håber på at kunne lave ad hoc drive-in forestillinger og andre tiltag. En sal 2 med ca. 80 siddepladser og et par mindre lokaler til f.eks. Esport. En sådan udvidelse vil så også kræve flere toiletter, og flytning af f.eks. depot og vaskerum. Den tidligere Verners bakke, nu Vig bakke som nabo med 80 boliger giver ekstra liv til Vig By og også vores kulturhus.

Vi arbejder i øjeblikket sammen med Byfornyelsesprojekter i Vig, som senere i dag holder Borgerworkshop i Vig Bio, hvor borgernes mange kreative og spændende forslag gennemgås. Her er også udvidelsen med en sal2 opført. Vi håber selvfølgelig, at rigtig mange borgere vil bakke op om støtte til denne udvidelse. Og I er alle velkommen til at blive og være med i dag fra kl. 13.30.

I kan se på plantegningen, hvordan vi i øjeblikket tænker at denne udvidelse skal se ud.

Men udover udsigten til denne store investering investerer Vig Bio også mange penge i nye tekniske foranstaltninger, både på filmsiden men også i køkkenet, som bl.a. har fået nyt udluftningssystem, så vi trods Frederiks kreative og lækre mad ikke behøver at bringe duften med hjem i vores tøj. Vi ved også at Frederik ”brændende” ønsker sig et fryserum i kælderen!

Vores glashus er utæt og med de kraftige skybrud vi har oplevet, har vi besluttet at foretage en større udbedring af ovenlysvinduerne, så snart håndværkerne får et hul i den travle kalender.

Vig Bios lyd og billede hører til landets bedste, vores sæder i salen er behagelige og vi undersøger i øjeblikket også flere digitale plakatskærme både ind- og udvendigt.

Vores nye hjemmeside som Kathrine har stået for i samarbejde med vores billet-udbyder eBillet vil løbende blive forbedret og udvidet. Det er et stort puslespil at få det både opdateret men også gøre det brugervenligt for os i biografen tillige med vores publikum.

Vi er stolte over vores foreningsdrevet biograf og ved vores netop afholdte filmtræf i Svendborg, fik jeg personlig flere ønsker fra kolleger i det jyske og sjællandske om at komme og besøge Vig Bio.

Hvis I har spørgsmål, skal I bare række hånden op og ellers vil vi efter general-forsamlingen lige bruge lidt tid til at snakke med jer, som er til stede her i dag.

Tak for nu og tak til jer alle som bruger jeres sparsomme fritid til at være med til at gøre Kulturhuset Vig Bio til et fantastisk fyrtårn midt i Odsherred, hvor vi alle kan opleve filmens magi og et varmt socialt nærvær, som er livsvigtigt i en travl verden!

Tak!

Vig, 5. september 2021

Formand Bente Elvert

Kulturhuset Vig Bio